จับตาประชุมสภาฯ ฝ่า “โควิด”! “วิปค้าน-รัฐบาล” ถก พ.ร.ก.กู้เงิน 3 ฉบับ 5 วันรวด 27-31 พ.ค.
จับตาประชุมสภาฯ ฝ่า "โควิด"! "วิปฝ่ายค้าน-รัฐบาล" เคาะถก พ.ร.ก.กู้เงิน 3 ฉบับ 5 วันรวด 27-31 พ.ค.นี้
จับตาประชุมสภาฯ ฝ่า "โควิด"! "วิปฝ่ายค้าน-รัฐบาล" เคาะถก พ.ร.ก.กู้เงิน 3 ฉบับ 5 วันรวด 27-31 พ.ค.นี้
22 พ.ค. 2563

นายวิรัช รัตนเศรษฐ ประธานคณะกรรมการประสานงานพรรคร่วมรัฐบาล (วิปรัฐบาล) กล่าวถึงความคืบหน้าการเปิดประชุมสภาผู้แทนราษฎร สมัยสามัญในวันที่ 27 พ.ค.63 นี้ว่า ที่ประชุมร่วมวิปรัฐบาลและวิปฝ่ายค้าน มีมติให้รวม พ.ร.ก.เงินกู้ทั้ง 3 ฉบับพิจารณาไปพร้อมกัน
โดยจะเริ่มพิจารณาตั้งแต่วันที่ 27 พ.ค. เวลา 09.30 น. เปิดโอกาสให้สมาชิกหารือ 1 ชั่วโมง จากนั้นเวลา 10.30 น.จะเสนอหลักการและเหตุผลของ พ.ร.ก.ทั้ง 3 ฉบับ คือ
1.พ.ร.ก.ให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ.2563
2.พ.ร.ก.ให้ความช่วยเหลือทางการเงินแก่ผู้ประกอบวิสาหกิจ ที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ.2563
และ 3.พ.ร.ก.การรักษาเสถียรภาพของระบบการเงินและความมั่นคงทางเศรษฐกิจของประเทศ พ.ศ.2563
สำหรับระยะเวลาที่กำหนดให้สมาชิกอภิปรายจะสิ้นสุดในวันที่ 31 พ.ค.63 และลงมติก่อนเวลา 15.00 น.ของวันที่ 31 พ.ค.63 จากนั้นเป็นการพิจารณา พ.ร.ก.ฉบับที่ 4 พ.ร.ก.ว่าด้วยการประชุมผ่านสื่ออิเล็กทรอนิกส์ พ.ศ.2563 โดยให้เสร็จก่อนเวลา 20.00 น.ในวันดังกล่าว
ส่วน พ.ร.บ.โอนงบประมาณ จะพิจารณาในสัปดาห์ถัดไป แต่จะมีการตั้งคณะกรรมาธิการฯ พิจารณาเต็มสภาหรือไม่ในวันนี้ยังไม่ได้พูดคุยกัน
ทั้งนี้ นายวิรัช กล่าวว่า การอภิปรายในทุกวันจะต้องเสร็จก่อนเวลา 20.00 น.เพื่อให้ทุกคนได้กลับบ้านทันเวลาเคอร์ฟิว 23.00 น. โดยกำหนดสัดส่วนเวลาการอภิปรายทั้งฝ่ายรัฐบาลและฝ่ายค้านไว้ฝ่ายละ 20-24 ชั่วโมง
ขณะที่สัดส่วนของคณะรัฐมนตรี (ครม.) จะอยู่ในเวลาของรัฐบาล ส่วนเรื่องการประท้วงหากเกิดขึ้นจะหักเวลาของฝ่ายนั้นๆ เพื่อไม่ให้เกิดปัญหา และในแต่ละวันจะตรวจสอบเวลาทั้งหมด เพราะเกรงเกิดปัญหาระหว่างการอภิปราย ส่วนวิปรัฐบาลจะนัดหารือกันวันที่ 26 พ.ค.63 เวลา 10.00 น.